OBH 4714/1996.
Az állampolgári jogok országgyűlési biztosa általános helyettesének jelentése
Ügyintéző: dr. Somosi György

Az eljárás megindítása

Panaszos beadványában a Magyar Állam tulajdonába került 45.000 Ft. árverési előleg visszaszerzésében kérte az Országgyűlési Biztos segítségét.
Vizsgálatom során tanulmányoztam a rendelkezésemre bocsátott iratokat, továbbá az Országos Kárrendezési és Kárpótlási Hivatal /a továbbiakban: OKKH/ főosztályvezető-helyettesétől távbeszélőn felvilágosítást kértem a panasszal kapcsolatos álláspontjáról.

A megállapított tényállás, az ügy jogszabályi háttere és az érintett alkotmányos jogok

Panaszost és feleségét a Bicske településen tartott árverésből az árverés vezetője az árverés további részéről kizárta és 45.000 Ft. árverési előlegüket a Magyar Állam tulajdonába vette.
A kizárás oka az volt, hogy az ajánlattétel lezárását követően panaszos és felesége nem élt vételi jogával.
Panaszos az OKKH Elnökének írt levelében azt kérte, hogy az Elnök a kizáró határozatot változtassa meg és a 104/1991. (VIII.3.) Korm. rendelet alkalmazásától szociális indokok alapján tekintsen el.
Az OKKH Elnöke válaszlevelében azt közölte, hogy a Fejér Megyei Kárrendezési Hivatal eljárása megfelelt a jogszabályi előírásoknak, ezért az árverésből kizáró határozat megváltóztatása nem áll módjában.

Az államigazgatási eljárás általános szabályairól szóló 1957. évi IV. törvény 42. § (1) bekezdése úgy rendelkezik, hogy a közigazgatási szerv mind az ügy érdemében, mind az eljárás során eldöntendő kérdésekben határozatot hoz.

A tulajdonviszonyok rendezése érdekében, az állam által az állampolgárok tulajdonában igazságtalanul okozott károk részleges kárpótlásáról szóló 1991. évi XXV. törvény végrehajtására kiadott 104/1991. (VIII. 3.) Korm. rendelet 33. § (5) bekezdése szerint az árverés vezetője kizárja a további árverésből azt az árverezőt, aki az ajánlatok lezárását követően nem él vételi jogával. A kizárt személy az árverési előlegét elveszti. Az elveszett árverési előleg az államot illeti.
A rendelet 40. § (1) bekezdése úgy szól, hogy árverési kifogást nyújthat be az árverésen részt vevő árverező, továbbá az árverésből kizárt személy az árverés lezárását követő három napon belül az Országos Kárrendezési és Kárpótlási Hivatalhoz.
A (2) bekezdés kimondja, hogy az árverési kifogást a beérkezéstől számított harminc napon belül kell elbírálni. Az árverés eredménye az árverési kifogás elbírálását követően jogerős.
A Magyar Alkotmány 2. § (1) bekezdése kimondja, hogy a Magyar Köztársaság független, demokratikus jogállam.
Az 57. § (5) bekezdése szerint a Magyar Köztársaságban a törvényben meghatározottak szerint mindenki jogorvoslattal élhet az olyan bírósági, közigazgatási és más hatósági döntés ellen, amely a jogát vagy jogos érdekét sérti. A jogorvoslati jogot – a jogviták ésszerű időn belüli elbírálásának érdekében, azzal arányosan – a jelen lévő országgyűlési képviselők kétharmadának szavazatával elfogadott törvény korlátozhatja.

A kizárás ellen jogorvoslatnak van helye, a kizárt személy ugyanis az árverés lezárását követő három napon belül árverési kifogással élhet az OKKH-nál, amely azt a beérkezéstől számított harminc napon belül elbírálja.
A hivatal árverési kifogást elutasító döntése ellen bírósági felülvizsgálatnak is helye van.
Panaszos levelére, melyben a kizárásról szóló határozat megváltoztatását kérte, az OKKH tájékoztató levélben válaszolt, határozatot nem hozott.
Az országgyűlési biztos feladata, hogy az alkotmányos jogokkal kapcsolatban tudomására jutott visszásságokat kivizsgálja vagy kivizsgáltassa, és orvoslásuk érdekében általános vagy egyedi intézkedéseket kezdeményezzen.

Az OKKH azzal, hogy alakszerű határozat helyett levélben válaszolt, megfosztotta panaszost a bírósági felülvizsgálat lehetőségétől. Ez az eljárás sértette a jogállamiságból fakadó jogbiztonság alkotmányos elvét, valamint a jogorvoslathoz való alkotmányos jog sérelmével is járt.

Az Obtv. 21. § (1) bekezdése alapján a visszásság orvoslására 1997. november 12-én rövid úton /távbeszélőn/ arra tettem ajánlást, hogy panaszos kifogására az OKKH hozzon határozatot.

Kérem Elnök Urat, hogy érdemi állásfoglalásáról, illetve a megtett intézkedésről a kezdeményezés kézhezvételétől számított harminc napon belül tájékoztatni szíveskedjen.

Budapest, 1997. november 24.

Dr. Polt Péter